Dragi moji trećaši,

evo nas na početku još jednog tjedna i to ne bilo kakvog, nego Vazmenog tjedna – tjedna u kojem još uvijek snažno osjećamo i slavimo svetkovinu Isusova uskrsnuća.

Vjerujem (želim i molim) da osjećate bar malo te radosti…

Voljela bih da sam mogla ove teme obraditi fizički s vama, jer mi se čini da bi nam zbog nekih sitnih a bitnih detalja bilo puno lakše (i vama i meni). Dala sam sve od sebe da pojednostavim stvari i izvučem zaista ono najbitnije…

**KAKO JE DALEKO EMAUS**

Voljela bih da ove teme započnete jednom pjesmom. Pronaći ćete je na linku <https://www.youtube.com/watch?v=O0eXlXvaqxw>

* Jeste li zapazili kako se osjećaju dvojica braće iz pjesme? Zašto?
* Tko im se pridružio na putu?
* Zašto se u pjesmi ponavlja stih: ''Ostani s nama, Gospodine, jer večer je''?

Odgovore na ova pitanja možete pronaći u vašem udžbeniku, u tekstu *Kako je daleko Emaus?*, na stranicama 72-73.

Taj tekst imate i u kombinaciji s kratkim videom na linku <https://www.youtube.com/watch?v=Tilw94kgWus> (ako želite ovu verziju).

**Nepoznate riječi:**

* stadij – mjera za dužinu, iznosi oko 190 metara
* pretresati – razglabati, raspravljati, razgovarati
* snuždeni – tužni, potišteni
* praskozorje – svitanje, zora
* bezumni – nerazumni
* izmak – svršetak, kraj
* iščeznuti – nestati

Razmislite i usmeno odgovorite (nemojte ništa pisati osim tražene rečenice):

* Kako se osjećaju i o čemu razmišljaju učenici na putu u Emaus?
* Zašto nisu prepoznali Isusa kad im je prišao?
* Kako im Isus pokušava ''otvoriti oči'' da Ga prepoznaju?
* Nisu znali tko je Isus, a ipak su Ga pozvali da svrati k njima? Zašto? **Pronađite rečenicu** koja najbolje govori kako su se osjećali pored Isusa **i prepišite je** u svoje bilježnice.
* U kojem su trenutku učenici prepoznali Isusa?
* Gdje su već mogli vidjeti taj znak?

A sada provjerite svoje odgovore… Naravno, vi ste to mogli izreći i drugim riječima i puno kraće od mene. Važno je samo da je točno…

* Učenici su bili tužni što je Isus umro, jer su bili vjerovali da će On spasiti svijet.
* Nisu Ga mogli zamisliti živoga pa Ga zato nisu niti prepoznali. Još su se čudili kad ih je upitao o čemu razgovaraju. Čak su Ga malo drsko pitali je li On jedini stranac pa ne zna što se dogodilo. Uz to su i zbunjeni, jer su im žene javile da je Isus uskrsnuo.
* Isus im je govorio o Svetom Pismu i o tome kako su proroci davno navijestili da će Isus biti razapet, umrijeti, ali da će treći dan uskrsnuti. Nadao se da će shvatiti da se upravo sve to dogodilo.
* Pozvali su Isusa k sebi, jer su se u Njegovoj blizini osjećali dobro. To najbolje opisuje rečenica: ZAR NIJE GORJELO SRCE U NAMA DOK NAM JE GOVORIO. Učenici su srcem na neki način bili prepoznali Isusa, ali to još uvijek nije bilo jasno njihovim pametima.
* Prepoznali su ga u trenutku kad je razlomio kruh.
* To je znak koji su već vidjeli na Posljednjoj večeri i koji je Isus ostavio kao znak sjećanja na Njega.

Potom riješite zadatak iz Radne bilježnice, stranica 65. Pošaljite mi sliku zadatka.

I za kraj, da još jednom poslušate i zapjevate pjesmu s početka, ha? ☺